CELEX: 32012D0092
Language: lt
Date: 1323820800000
Title: 2012/92/ES: 2011 m. gruodžio 14 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai

17.2.2012   
            
            
               LT
            
            
               Europos Sąjungos oficialusis leidinys
            
            
               L 46/40
            
         TARYBOS ĮGYVENDINIMO SPRENDIMAS
   2011 m. gruodžio 14 d.
   kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai
   (2012/92/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė (1), ypač į jo 3 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Portugalijos prašymu Taryba suteikė jai finansinę pagalbą (Tarybos įgyvendinimo sprendimas 2011/344/ES (2)), kad paremtų griežtą ekonominio ir finansinio koregavimo programą (toliau – Programa), kuria siekiama atkurti pasitikėjimą, sudaryti sąlygas tvariam ekonomikos augimui atkurti ir apsaugoti Portugalijos, euro zonos ir Sąjungos finansinį stabilumą;
            
         
               (2)
            
            
               remiantis dabartinėmis Komisijos parengtomis nominaliojo bendrojo vidaus produkto (BVP) augimo projekcijomis (-0,6 % 2011 m., -1,9 % 2012 m., 1,9 % 2013 m. ir 3,9 % 2014 m.), fiskalinio koregavimo planas atitinka 2009 m. gruodžio 2 d. Tarybos rekomendaciją Portugalijai siekiant, kad būtų ištaista perviršinio valdžios sektoriaus deficito situacija pagal Sutarties 126 straipsnio 7 dalį, taip pat dera su skolos ir BVP santykio planu, t. y. 107,2 % 2011 m., 116,2 % 2012 m., 118,1 % 2013 m. ir 116 % 2014 m. Taigi, skolos ir BVP santykis turėtų stabilizuotis 2013 m. ir vėliau turėtų pradėti mažėti, darant prielaidą, kad deficitas ir toliau bus mažinamas. Skolos dinamikai poveikio turi keletas ypatingų operacijų, įskaitant didelės apimties finansinio turto įsigijimus, visų pirma susijusius su galimu bankų kapitalo restruktūrizavimu ir valstybinių įmonių finansavimu, ir pagal kaupiamąjį principą apskaičiuotų bei faktiškai išmokėtų palūkanų skirtumus;
            
         
               (3)
            
            
               2011 m. antrą ketvirtį nebuvo nukrypta nuo ketvirčio kiekybinio valdžios sektoriaus pinigų balanso kriterijaus ir preliminariais duomenimis tą patį galima pasakyti apie 2011 m. trečią ketvirtį. Tačiau atsižvelgiant į lapkričio pradžioje gautą informaciją, remiantis Europos sąskaitų sistema (ESS95), 2011 m. numatomas bendras maždaug 1,5 % BVP fiskalinis atotrūkis. Dalis šio fiskalinio atotrūkio buvo realizuota iki rugpjūčio mėn., visų pirma dėl einamųjų išlaidų viršijimo, mažesnių negu numatyta einamųjų nemokestinių pajamų ir didesnių negu planuota kapitalo išlaidų. Portugalijos Vyriausybė ėmėsi priemonių šiam atotrūkiui sumažinti, konkrečiai, vienkartinio gyventojų pajamų mokesčio ir gamtinių dujų bei elektros PVM tarifo didinimo, kuris buvo paankstintas ir vietoj 2012 m. įvestas 2011 m. spalio 1 d. Tačiau šių priemonių nepakako fiskaliniam atotrūkiui panaikinti, ypač kai neseniai buvo nustatyti kiti neatitikimai, įskaitant didesnius palūkanų mokėjimus, mažesnes negu numatyta kapitalo pajamas ir nekilnojamojo turto pardavimą. Portugalijos Vyriausybė siekia susitarti su bankais dėl dalinio jos pensijų fondų pervedimo valstybės socialinio draudimo sistemai, kuris būtų vykdomas griežtai laikantis Sąjungos valstybės pagalbos taisyklių ir skirtas išskirtinai 5,9 % BVP deficito tikslui pasiekti 2011 m. Portugalijos Vyriausybė sutiko vėlesniais metais nesitikėti pasiekti Programos tikslų tolesniais pensijų fondų pervedimais;
            
         
               (4)
            
            
               daroma pažanga viešųjų finansų valdymo stiprinimo srityje taikant patobulintą atskaitomybės ir stebėsenos sistemą ir reformuojant biudžeto sistemą pagal Komisijos tarnybų bei Tarptautinio valiutos fondo (TVF) darbuotojų rekomendacijas;
            
         
               (5)
            
            
               Programos įgyvendinimo laikotarpiu turėtų būti gerokai sumažintas įsiskolinimas. Tuo tikslu turėtų būti parengta valdžios sektoriaus subjektų ir valdžios sektoriui nepriskiriamų valstybinių įmonių įsiskolinimo patvirtinimo ir sureguliavimo strategija. Toje strategijoje turėtų būti pateiktas planas, kaip ir kada turėtų būti stabilizuotas įsiskolinimas. Be to, turėtų būti nagrinėjamos įvairios įsiskolinimo sureguliavimo galimybės, numatant atitinkamas skatinimo priemones, įskaitant galimas nuolaidas už ankstyvą atsiskaitymą ir atlygį subjektams, kurie nebeįsiskolina iš naujo;
            
         
               (6)
            
            
               turint omenyje didelę Madeiros autonominės srities naštą Portugalijos valstybės finansams, Portugalijos Vyriausybė turėtų parengti finansinį susitarimą su tuo regionu, siekdama apriboti vis dar didelę fiskalinę riziką. Susitarimas turėtų būti parengtas atsižvelgiant į Programą ir joje, be kita ko, turėtų būti pateikta skolos tvarumo analizė;
            
         
               (7)
            
            
               Portugalijos bankai turi siekti įgyvendinti aukštesnius Programoje nustatytus kapitalo reikalavimus, taip pat atsižvelgdami į poveikį, kurį lemia Europos bankininkystės institucijos vadovaujama veikla, paremta valstybės garantuotų rodiklių pagal rugsėjo mėn. pabaigos rinkas kainas vertinimu, speciali patikrinimo vietoje programa ir banko pensijų fondų pervedimas į socialinio draudimo sistemą. Rengiama teisinė sistema, kurios tikslas – teikti laikiną valstybės paramą bankams. Labai svarbu subalansuotai ir planingai mažinti bankų sektoriaus įsiskolinimą, kartu užtikrinant tinkamą produktyvių ekonomikos sektorių kreditavimą. Banco Português de Negócios pardavimas pasiekė galutinį etapą, nors sandoriui dar turi pritarti Sąjungos konkurencijos tarnybos. Taip pat buvo padaryta pažanga stiprinant priežiūros ir reguliavimo sistemą, be kita ko, naudojantis technine parama;
            
         
               (8)
            
            
               siekiant atkurti konkurencingumą ir padidinti augimo potencialą, būtina pasiekti pažangos įgyvendinant darbo ir prekių rinkų reformas. Vykdomos darbo rinkos reformos siekiant suvienodinti pagal terminuotas ir neterminuotas sutartis numatytą apsaugą bei teises ir sukurti darbdavių finansuojamą fondą dirbančiųjų išeitinėms kompensacijoms mokėti. Įgyvendinama privatizacijos programa pagal naująjį privatizacijos pagrindų įstatymą. Portugalijos Vyriausybės darbotvarkės prioritetas – radikalus ir skubus valstybinių įmonių restruktūrizavimas. Reikalinga tolesnė pažanga mažinant kliūtis patekti į uždarus sektorius, kad būtų skatinama konkurencija ir mažinami pernelyg dideli antkainiai. Reikėtų ryžtingai įgyvendinti struktūrines reformas ir atidžiai jas stebėti;
            
         
               (9)
            
            
               nepaisant to, kad buvo išmokėtos palyginti didelės pirma ir antra paramos dalys, Portugalijos Vyriausybės iždo padėtis išlieka įtempta. Tai paaiškinama didėjančiais valstybinių įmonių finansavimo poreikiais, staigiu taupymo lakštų išpirkimo iš namų ūkių padidėjimu ir besitęsiančia įtampa finansų rinkoje;
            
         
               (10)
            
            
               atsižvelgiant į šiuos pokyčius, reikėtų iš dalies pakeisti Įgyvendinimo sprendimą 2011/344/ES,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2011/344/ES 3 straipsnis iš dalies keičiamas taip:
   
               1)
            
            
               3 dalis pakeičiama taip:
               „3.   Laikantis perviršinio deficito procedūros reikalavimų, valdžios sektoriaus deficitas neviršija 10 068 mln. EUR (remiantis dabartinėmis projekcijomis, 5,9 % BVP) 2011 m., 7 645 mln. EUR (5 % BVP) 2012 m. ir 3,0 % BVP 2013 m. Apskaičiuojant deficitą, neatsižvelgiama į galimas biudžetines bankų rėmimo priemonių išlaidas, susijusias su Portugalijos Vyriausybės finansų sektoriaus strategija. Konsolidaciją galima pasiekti vykdant kokybiškas nuolatines priemones ir iki minimumo sumažinant konsolidacijos poveikį pažeidžiamiausioms grupėms.“;
            
         
               2)
            
            
               5 dalies iš dalies keičiama taip:
               
                           a)
                        
                        
                           a ir b punktai pakeičiami taip:
                           
                                       „a)
                                    
                                    
                                       2011 m. biudžeto deficito tikslas bus pasiektas taikant išimtinę priemonę. Lėšos, gautos pervedus bankų pensijų fondus į valstybės socialinio draudimo sistemą, bus naudojamos taip, kad tai nepakenktų ilgalaikiam Portugalijos valstybės finansų tvarumui.
                                    
                                 
                                       b)
                                    
                                    
                                       Portugalija patvirtina priemones valstybės finansų valdymui sustiprinti. Portugalija įgyvendina naujame Biudžeto sistemos įstatyme nustatytas priemones, įskaitant vidutinės trukmės biudžeto sistemos sukūrimą ir nepriklausomos Biudžeto tarybos įsteigimą. Vietos ir regioninio lygmens biudžeto sistema gerokai sustiprinama, visų pirma pasiūlius pagrindines atitinkamų finansavimo teisės aktų derinimo su Biudžeto sistemos įstatymo reikalavimais galimybes. Portugalija gerina valstybės finansų stebėseną ir atskaitomybę ir griežtina biudžeto vykdymo taisykles ir procedūras. Portugalijos Vyriausybė parengia įsiskolinimo patvirtinimo ir sureguliavimo strategiją, kurioje pateiktas planas, kaip ir kada bus stabilizuotas įsiskolinimas ir nagrinėjamos įvairios įsiskolinimo sureguliavimo galimybės. Kalbant apie viešojo ir privačiojo sektorių partnerystę (VPP), Portugalijos Vyriausybė nesudaryo jokios naujos VPP, kol nebus gauti esamos VPP tyrimo, numatyto Programoje, ir siūlomų teisinių ir institucinių reformų rezultatai;“;
                                    
                                 
                     
                           b)
                        
                        
                           e punktas pakeičiamas taip:
                           
                                       „e)
                                    
                                    
                                       Portugalija toliau atveria ekonomiką konkurencijai. Portugalijos Vyriausybė imasi būtinų priemonių užtikrinti, kad Portugalijos valstybė arba bet kuri valstybinė įstaiga, veikdama kaip akcininkė, nesudarytų susitarimų, kurie gali kliudyti laisvam kapitalo judėjimui arba turėti įtakos įmonių valdymo kontrolei. Naujas Privatizavimo įstatymas taip pat atitinka laisvo kapitalo judėjimo principus, juo valstybei specialių teisių nesuteikiama ar nenumatoma. Pradedamas konkurencijos teisės aktų persvarstymas, siekiant užtikrinti spartesnį ir veiksmingesnį konkurencijos taisyklių įgyvendinimą;“;
                                    
                                 
                     
                           c)
                        
                        
                           h punktas pakeičiamas taip:
                           
                                       „h)
                                    
                                    
                                       Portugalija parengia finansinį susitarimą su Maderos autonomine sritimi (RAM), atitinkantį Programą. Kol bus pritarta tam susitarimui ir jis bus įgyvendintas RAM biudžete, Portugalija įdėmiai stebi RAM biudžeto vykdymą, sustabdo valstybės lėšų pervedimą RAM Vyriausybei ir nedengia jokių naujų RAM Vyriausybės ir jos valstybinių įmonių komercinių arba finansinių skolų ar garantijų, kurių nepatvirtino Finansų ministerija.“;
                                    
                                 
                     
         
               3)
            
            
               6 dalis iš dalies keičiama taip:
               
                           a)
                        
                        
                           a–d punktai pakeičiami taip:
                           
                                       „a)
                                    
                                    
                                       Portugalija įgyvendina privatizavimo programą. Visų pirma, 2012 m. užbaigiamas valstybės sektoriui priklausančių EDP akcijų pardavimas. Be to, 2012 m. parduodami valstybės sektoriui priklausantys REN bei GALP ir, jei rinkos sąlygos leis, TAP akcijų paketai. Parengiama Parpublica strategija, persvarstant Parpublica kaip valstybinės įmonės vaidmenį ir apsvarstant galimybę įmonę likviduoti arba konsoliduoti ją su valdžios sektoriumi. Į privatizavimo planą iki 2013 m. pabaigos taip pat įtraukiama Aeroportos de Portugal, Comboios de Portugal krovinių vežimo filialas, Correios de Portugal ir Caixa Seguros, taip pat keletas mažesnių bendrovių;
                                    
                                 
                                       b)
                                    
                                    
                                       Į 2012 m. biudžetą įtraukiamos c ir d punktuose apibūdintos priemonės, kurių vertė – mažiausiai 8,8 mlrd. EUR. Bet kokiam trūkumui, kuris gali atsirasti dėl biudžeto pokyčių 2012 m., padengti imamasi papildomų, daugiausia išlaidų srities, priemonių;
                                    
                                 
                                       c)
                                    
                                    
                                       biudžete numatoma išlaidas 2012 m. sumažinti ne mažiau kaip 6,7 mlrd. EUR, be kita ko, mažinant viešojo sektoriaus darbo užmokestį ir darbuotojų skaičių, mažinant pensijas, visapusiškai reorganizuojant centrinę administraciją, panaikinant besidubliuojančias ir kitas neveiksmingas funkcijas, mažinant savivaldybių ir apylinkių skaičių, mažinant lėšas švietimui ir sveikatos priežiūrai, mažinant pervedimus regioninės ir vietos valdžios institucijoms, taip pat mažinant kapitalo išlaidas bei kitas išlaidas, kaip numatyta Programoje;
                                    
                                 
                                       d)
                                    
                                    
                                       pajamų srityje į biudžetą įtraukiamos priemonės, kurių bendra vertė per ištisus metus sudaro apie 2,1 mlrd. EUR ir kurios apima: PVM bazių išplėtimą sumažinant atleidimo nuo mokesčių atvejų skaičių ir pertvarkant prekių ir paslaugų, kurioms taikomi mažesni, pereinamojo laikotarpio arba didesni tarifai, sąrašus, akcizų padidinimą, gyventojų pajamų ir įmonių pelno mokesčių bazių išplėtimą sumažinant mokesčių atskaitas ir ribojant specialių taisyklių taikymą, pensijų ir darbo pajamų atžvilgiu taikomų fizinių asmenų pajamų mokesčio atskaitų suvienodinimo užtikrinimą ir pokyčius nuosavybės mokesčių srityje gerokai mažinant atleidimo nuo mokesčių atvejų skaičių. Šios priemonės papildomos kovos su mokesčių vengimu, sukčiavimu ir formalumų nesilaikymu veiksmais;“;
                                    
                                 
                     
                           b)
                        
                        
                           k ir l punktai pakeičiami taip:
                           
                                       „k)
                                    
                                    
                                       Portugalija skatina darbo užmokesčio pokyčius, atitinkančius darbo vietų kūrimo ir įmonių konkurencingumo didinimo tikslus, siekdama panaikinti makroekonominį disbalansą. Programos įgyvendinimo laikotarpiu bet koks minimalaus darbo užmokesčio didinimas vykdomas tik tuomet, jei tai bus pagrįsta atsižvelgiant į ekonomikos ir darbo rinkos pokyčius. Imamasi priemonių, skirtų spręsti esamų derybų dėl darbo užmokesčio sistemų trūkumus, be kita ko, priimant teisės aktus, skirtus iš naujo apibrėžti kriterijus ir sąlygas dėl kolektyvinių sutarčių taikymo išplėtimo ir sudaryti geresnes sąlygas įmonių lygmens susitarimams. Iki to laiko pratęsimų taikymas bus sustabdytas;
                                    
                                 
                                       l)
                                    
                                    
                                       parengiamas veiksmų planas vidurinio išsilavinimo ir profesinio mokymo ir lavinimo kokybei gerinti;“;
                                    
                                 
                     
                           c)
                        
                        
                           papildoma šiuo punktu:
                           
                                       „p)
                                    
                                    
                                       Portugalija patvirtina priemones, skirtas nacionalinės elektros sistemos tvarumui užtikrinti, kurias įgyvendinus iki 2020 m. bus panaikinta tarifų skola ir užtikrintas jos stabilizavimas iki 2013 m. Šiomis priemonėmis koreguojami pernelyg dideli antkainiai ir jos apima visas jų priežastis;“;
                                    
                                 
                     
         
               4)
            
            
               7 dalis iš dalies keičiama taip:
               
                           a)
                        
                        
                           a ir b punktai pakeičiami taip:
                           
                                       „a)
                                    
                                    
                                       į 2013 m. biudžetą įtraukiamos fiskalinio konsolidavimo priemonės, kurių bendra vertė siekia mažiausiai 3,4 mlrd. EUR ir kurios skirtos valdžios sektoriaus deficitui mažinti laikantis 3 straipsnio 3 dalyje nurodytų terminų;
                                    
                                 
                                       b)
                                    
                                    
                                       į biudžetą įtraukiamos pajamų srities priemonės, be kita ko, visų pirma apimančios tolesnį gyventojų pajamų ir įmonių pelno mokesčių bazių išplėtimą, akcizų didinimą ir nuosavybės mokesčių pokyčius; jas įgyvendinus turėtų būti gauta beveik 0,7 mlrd. EUR papildomų pajamų;“;
                                    
                                 
                     
                           b)
                        
                        
                           papildoma šiais punktais:
                           
                                       „d)
                                    
                                    
                                       išlaidų srityje biudžete numatomas sumažinimas mažiausiai 2,7 mlrd. EUR, be kita ko: mažinant centrinės valdžios, švietimo ir sveikatos priežiūros išlaidas, mažinant pervedimus vietos ir regioninės valdžios institucijoms, mažinant viešojo sektoriaus darbuotojų skaičių, ir mažinant valstybinių įmonių išlaidas;
                                    
                                 
                                       e)
                                    
                                    
                                       Portugalija gerina verslo sąlygas mažindama administracinę naštą – paprastinimo reformas (vienas bendras informacinis punktas ir patvirtinimo nereikalaujantys projektai) įgyvendindama visuose ekonomikos sektoriuose ir mažosioms ir vidutinėms įmonėms švelnindama kreditavimo apribojimus, kartu įgyvendindama 2011 m. vasario 16 d. Europos Parlamento ir Tarybos direktyvą 2011/7/ES dėl kovos su pavėluotu mokėjimu, atliekamu pagal komercinius sandorius (3).
                                    
                                 
                     
         
               5)
            
            
               8 dalis iš dalies keičiama taip:
               
                           a)
                        
                        
                           įžanginė frazė pakeičiama taip:
                           „8.   Siekdama atkurti pasitikėjimą finansų sektoriumi, Portugalija atlieka tinkamą bankų sektoriaus kapitalo restruktūrizaciją ir užtikrina planingą finansinio įsiskolinimo mažinimą. Atsižvelgiant į tai, Portugalija parengia ir su Komisija, ECB ir TVF suderina būsimos Portugalijos bankų sektoriaus struktūros ir veikimo strategiją, kad būtų išsaugotas finansinis stabilumas. Visų pirma Portugalija:“;
                        
                     
                           b)
                        
                        
                           a – g punktai pakeičiami taip:
                           
                                       „a)
                                    
                                    
                                       skatina bankus tvariai stiprinti savo įkaitų rezervus ir prižiūrėti Vyriausybės garantuojamų bankų obligacijų emisiją – laikantis Sąjungos valstybės pagalbos taisyklių patvirtinta iki 35 mlrd. EUR emisija;
                                    
                                 
                                       b)
                                    
                                    
                                       atidžiai prižiūri, kaip laikomasi bankų pateiktų planų 9 % pagrindinio 1 pakopos kapitalo pakankamumo minimalų rodiklį pasiekti iki 2011 m. pabaigos, o 10 % – vėliausiai iki 2012 m. pabaigos. Kapitalo reikalavimai, susiję su valstybės garantuotos skolos įvertinimu rinkos kainomis, pagal Europos bankininkystės instituciją turi būti įvykdyti 2012 m. birželio mėn. kartu su specialios patikrinimų vietoje programos ir bankų pensijų fondų pervedimo į valstybės socialinio draudimo sistemą poveikiu kapitalui. 2012 m. vasario mėn. bankai pateikia planus, kaip jie ketina tais metais patenkinti savo kapitalo reikalavimus. Jei bankai negali laiku patenkinti nustatytų kapitalo reikalavimų, jie gali prašyti, kad valstybė laikinai suteiktų kapitalo, kuris privatiems bankams bus išmokėtas taikant 12 mlrd. EUR bankų mokumo paramos priemonę, numatytą pagal Programą;
                                    
                                 
                                       c)
                                    
                                    
                                       užtikrina subalansuotą ir planingą bankų sektoriaus įsiskolinimo mažinimą, kuriuo ir toliau iš esmės prisidedama prie finansavimo disbalanso pašalinimo ilgam laikui. Bankų finansavimo planuose siekiama iki Programos įgyvendinimo pabaigos paskolų ir indėlių santykį sumažinti iki maždaug 120 % ir Programos įgyvendinimo laikotarpiu sumažinti priklausomybę nuo Eurosistemos teikiamo finansavimo. Šie finansavimo planai peržiūrimi kas ketvirtį, o kita peržiūra turi būti atlikta iki trečiosios Programos peržiūros. Jei atsiranda nukrypimų nuo bankų finansavimo planų, Portugalijos bankas imasi atitinkamų veiksmų;
                                    
                                 
                                       d)
                                    
                                    
                                       užbaigia Banco Português de Negócios pardavimą pagal Sąjungos valstybės pagalbos taisykles;
                                    
                                 
                                       e)
                                    
                                    
                                       užtikrina, kad 2011 m. valstybinė įmonė Caixa Geral de Depósitos (CGD) būtų racionalizuota, siekiant pagal poreikius padidinti jos pagrindinės veiklos, kuri yra bankininkystė, kapitalo bazę nesikliaujant jos draudimo veiklos pardavimu. Tikimasi, kad tiesioginio pardavimo galutiniam pirkėjui sandoris įvyks 2012 m. ir tai padės patenkinti tų metų papildomo kapitalo poreikius. Kol šių poreikių negalima patenkinti iš grupės vidinių šaltinių, CGD suteikiama valstybės kapitalo parama ne pagal bankų mokumo paramos priemonę;
                                    
                                 
                                       f)
                                    
                                    
                                       užtikrina, kad dalinis bankų pensijų fondų pervedimas į valstybės socialinio draudimo sistemą vykdomas aktuariškai subalansuotomis sąlygomis, taip pat laikantis Sąjungos konkurencijos ir valstybės pagalbos taisyklių. Kad nereikėtų naudotis Programos finansinio paketo bankų mokumo paramos priemone, Portugalijos Vyriausybė pasiūlys padėti bankams sumažinti pervedimo poveikį kapitalui dalį pervedimo panaudojant banko paprastosioms akcijoms įsigyti. Pervestų lėšų likutis bus laikomas užblokuotoje sąskaitoje, kol bus užbaigta trečioji Programos peržiūra;
                                    
                                 
                                       g)
                                    
                                    
                                       iki 2012 m. sausio mėn. pabaigos baigia kurti teisinę sistemą, skirtą kapitalui gauti iš viešųjų šaltinių, laikantis Sąjungos valstybės pagalbos taisyklių ir susitarimo memorandume išdėstytų principų;“;
                                    
                                 
                     
                           c)
                        
                        
                           papildoma šiais punktais:
                           
                                       „i)
                                    
                                    
                                       užtikrina, kad iki trečiosios Programos peržiūros bankai įtrauktų specialios patikrinimų vietoje programos rezultatus į testavimą nepalankiausiomis sąlygomis, kai pagrindinis 1 pakopos slenkstis yra 6 %;
                                    
                                 
                                       j)
                                    
                                    
                                       iki 2011 m. pabaigos baigia kurti teisinę sistemą, skirtą ankstyvai intervencijai, bankų pertvarkymui ir bankų indėlių draudimui ir iki tos pačios datos baigia kurti teisinę sistemą, skirtą įmonių ir namų ūkių skolos restruktūrizavimui.“;
                                    
                                 
                     
         
               6)
            
            
               9 dalis pakeičiama taip:
               „9.   Siekdama užtikrinti, kad Programos sąlygos būtų sklandžiai įgyvendinamos, ir norėdama padėti tvariai panaikinti disbalansą, Komisija nuolat teiks patarimus ir rekomendacijas dėl fiskalinių, finansų rinkos ir struktūrinių reformų. Pagal pagalbos Portugalijai sistemą kartu su TVF ir su ECB ji periodiškai peržiūri sutartų priemonių veiksmingumą ir jų ekonominį bei socialinį poveikį ir rekomenduoja būtinus koregavimus, kad būtų skatinamas ekonomikos augimas ir darbo vietų kūrimas, užtikrintas būtinas fiskalinis konsolidavimas ir iki minimumo sumažintas žalingas socialinis poveikis, visų pirma turint omenyje labiausiai pažeidžiamas Portugalijos visuomenės dalis.“
            
         2 straipsnis
   Šis sprendimas skirtas Portugalijos Vyriausybei.
   
      Priimta Briuselyje 2011 m. gruodžio 14 d.
      
         
            Tarybos vardu
         
         
            Pirmininkas
         
         M. KOROLEC
      
   
   
      (1)  OL L 118, 2010 5 12, p. 1.
   
      (2)  OL L 159, 2011 6 17, p. 88.
   
      (3)  OL L 48, 2011 2 23, p. 1.“;